Kommer oor diarree-uitbreking in MpumalangaArgieffoto (Foto: Parentingupstream, Pixabay) Meer as 1 300 gevalle van diarree is die afgelope week in die Ehlanzeni-streek in Mpumalanga aangemeld. Zibonele Mncwango, woordvoerder van die provinsiale regering, het gesê die uitbreking word as ŉ ernstige bekommernis bestempel aangesien dit nou voorkom of dié infeksie van een omgewing na ŉ ander versprei. “Meer as 1 300 gevalle is die afgelope week by verskeie gesondheidsinstansies veral binne die Mbombela-munisipaliteit aangemeld,” het Mncwango gesê. Die Ehlanzeni-streek bestaan onder meer uit Mbombela, Lydenburg, Barberton, Hazyview en Sabie Park. Dit is in dié stadium nog nie duidelik presies wat die oorsaak van die diarree-uitbreking is nie. “Watertoetse word herhaaldelik op ŉ daaglikse basis deur die Ehlanzeni-distriksmunisipaliteit, die departement van water en sanitasie sowel as die Stad Mbombela uitgevoer,” het Mncwango gesê. Mncwango het bygevoeg dat die provinsiale regering tevrede is dat daar ten spyte van gerugte wat die ronde doen geen sterftes aan dié uitbreking verbind kan word nie en het ŉ beroep op inwoners gedoen om kalm te bly en gehoor te gee aan voorkomingsmaatreëls terwyl hulle met die uitbreking klaarspeel. Inwoners word verder aangemoedig om gereeld hande te was voor hulle eet, en ook ná hulle die badkamer gebruik het, vullis weggegooi het of babadoeke omgeruil het. In terme van voedselvoorbereiding word mense aangemoedig om vrugte en groente af te skil en behoorlik te was, kos, veral vleis, ordentlik gaar te maak en om voedsel in ŉ skoon, koel plek te stoor. Inwoners word ook aangemoedig om veilige water te gebruik of water vir drie minute lank te kook voor dit gebruik word. “Mense word aangemoedig om onmiddellik na die naaste gesondheidsfasiliteit te gaan as hulle simptome soos diarree, naarheid en braking asook maagkrampe ervaar.”